text: Sære biler i Hedensted
  13 oktober 2011 kl. 12.00
  Hedensted kommune bliver i øjeblikket gennemmålt på kryds og tværs med millimeters nøjagtighed. Resultaterne skal blandt andet bruges til kystsikring.
  Sære, gule biler fra Kort & Matrikelstyrelsen kører i øjeblikket rundt i Hedensted Kommune.
  De måler, hvor meget landet bevæger sig i forhold til vandstanden i de danske farvande.
  - Lokale sætninger kan være ganske omfattende og i enkelte tilfælde have en størrelse på op til 1 cm om året. Sætninger af denne størrelse har selvfølgelig stor betydning for både kloakanlæg og kystsikring i oversvømmelsestruede områder. Specielt fordi det jo summer op over år, siger specialkonsulent i Kort & Matrikelstyrelsen, Karsten Vognsen.
  - Juelsminde er særligt udsat, når havet stiger, siger formand for Teknik og Miljø i Hedensted Kommune Peter Sigtenbjerggaard.
  - Når vi skal træffe beslutning om, hvordan vi beskytter vores værdier, er det vigtigt, at vi undgår fejlinvesteringer. Derfor er samarbejdet med Kort- og Matrikelstyrelsen vigtigt, siger Peter Sigtenbjerggaard.
   
  Målingerne af vandstanden i Juelsminde viser, at havets vandstand lige nu stiger med 3 - 4 mm om året.
  Der forventes en gennemsnitlig vandstandsstigning i de danske farvande på ca. 30 cm over de næste 50 år.
  